SKRIFTLIG FORESPØRGSEL P-0092/02

af Mihail Papayannakis (GUE/NGL) til Kommissionen

(17. januar 2002)

Om: Salgsfremmende foranstaltninger i det indre marked

Kommissionen har for nylig fremlagt et forslag til forordning om salgsfremmende foranstaltninger i det indre marked KOM(2001) 546 endelig udg. Kan Kommissionen meddele, hvorledes den vil tage hensyn til de bekymringer, de små og mellemstore virksomheder allerede har givet udtryk for i forbindelse med denne forordning, samt hvordan den kan sikre, at det system med stadige tilbud og udsalg, den fremmer, ikke viser sig at være til skade for de små og mellemstore virksomheder, som ikke har de samme muligheder for at indkøbe store mængder eller føre reklamekampagner som de store virksomheder?

Svar afgivet på Kommissionens vegne af Frederik Bolkestein

(8. februar 2002)

Kommissionen analyserede emnet nøje, inden den fremsatte forslaget til forordning om salgsfremmende foranstaltninger i det indre marked. Den vedtog således en grønbog i 1996(1) og en meddelelse til opfølgning af grønbogen i 1998(2). En lang række virksomheder, herunder også små og mellemstore virksomheder og branchesammenslutninger, der varetager SMV'ernes

interesser, havde klaget over, at forskelle i lovgivningen i det indre marked førte til begrænsninger i brugen og kommunikationen af grænseoverskridende salgsfremmende foranstaltninger. Desuden havde Kommissionen modtaget flere klager efter traktatbrudsproceduren fra virksomheder, der beskæftiger sig med direkte markedsføring (ofte små og mellemstore virksomheder), og som fandt det næsten umuligt at udvikle deres grænseoverskridende aktiviteter på grund af uforholdsmæssige begrænsninger på området.

Den foreslåede forordning fjerner de uforholdsmæssige begrænsninger og harmoniserer informationskravene, så små og mellemstore virksomheder får mulighed for at gøre brug af grænseoverskridende salgsfremmende foranstaltninger.

Det er naturligvis korrekt, at større fremstillingsvirksomheder og detailhandlende fordi de har større indflydelse og større budgetter til markedsføring kan tilbyde mere fordelagtige salgsfremmende foranstaltninger end deres mindre konkurrenter. Små, konkurrencedygtige og innovative virksomheder benytter sig dog ofte af målrettede salgsfremmende foranstaltninger af høj kvalitet til at skabe nye nichemarkeder eller slå igennem uden for hjemmemarkedet. Under de nuværende splittede lovrammer har større virksomheder desuden råd til at justere deres salgsfremmende kampagner, så de er skræddersyet til lovgivningen i de enkelte medlemsstater, mens en sådan justering rækker ud over, hvad der er muligt for mange små og mellemstore virksomheder. Det kan hindre små og mellemstore virksomheder i at udvide deres aktiviteter til de tilstødende medlemsstater. Kommissionen mener derfor, at den liberalisering af brugen af grænseoverskridende salgsfremmende foranstaltninger, den foreslåede forordning medfører, vil være til særlig fordel for sådanne små, konkurrencedygtige og innovative virksomheder, der ønsker at udvikle nye grænseoverskridende markeder.

Endelig bør det bemærkes, at de fleste, om ikke alle, virksomheder benytter sig af salgsfremmende kampagner, netop fordi det er den mest økonomisk overkommelige markedsføringsteknik. Reklameplads i massemedierne koster så meget, at mange små og mellemstore virksomheder ikke har råd til at benytte sig af grænseoverskridende reklamekampagner i massemedierne.

Kommissionens forslag til forordning skulle derfor ved at fokusere på salgsfremmende foranstaltninger og liberalisere den grænseoverskridende brug og kommunikation heraf være til særlig gavn for små og mellemstore virksomheder, der ønsker at udnytte fordelene ved det indre marked.

(1) KOM(96) 192 endelig udg.

(2) KOM(98) 121 endelig udg.